Το χειρόφρενο, είναι ο μοχλός που σταθεροποιεί το αυτοκίνητο όταν σταθμεύουμε. Επίσης, για κάποιους μπορεί να αποτελεί και μηχανισμό που ανεβάζει την αδρεναλίνη, έπειτα από ενεργή χρήση σε εξειδικευμένο στρίψιμο του αυτοκινήτου και άλλους παρόμοιους ελιγμούς, κοινώς drifting… Ο λεβιές του χειρόφρενου βρίσκεται ανάμεσα στον οδηγό και το συνοδηγό, στη προέκταση του ταμπλό του αυτοκινήτου. Σε ορισμένες περιπτώσεις αυτόματων κιβωτίων που έχουν τον επιλογέα ταχυτήτων στο τιμόνι, όπως στο Toyota Prius, αντί για χειρόφρενο θα συναντήσεις ποδόφρενο, πέραν του κλασσικού κουμπιού στάθμευσης ή parking. Η φούσκα, είναι το κάλυμμα το οποίο περιβάλλει τον λεβιέ του χειρόφρενου και τον σφραγίζει στο ταμπλό του αυτοκινήτου.  Ο σκοπός της, είναι αρχικά αισθητικός, αλλά και πρακτικός καθώς απομονώνει τον λεβιέ από το εξωτερικό περιβάλλον, προστατεύοντας το εσωτερικό του αυτοκινήτου από βρωμιές και  πιθανές φθορές. Η φούσκα πήρε το όνομα της χάρη στο σχήμα της  και αποτελείται από δέρμα ή πλαστικό, ραμμένο περιφερειακά. Δε θα βρεις ποτέ φούσκα από ύφασμα, ή από άλλα υδατοπερατά υλικά για ευνόητους λόγους. Σε πολλά αυτοκίνητα μπορεί να συναντήσεις φυσούνα  στη θέση της.